钦定古今图书集成/明伦汇编/闺媛典/第334卷 > 鲍四弦
## 钦定古今图书集成/明伦汇编/闺媛典/第334卷 > 鲍四弦

按《韦鲍二生传》：酒徒鲍生，家富畜妓。开成初，行历阳
道中，止定山寺，遇外弟韦生下第东归，同憩水阁，鲍
置酒。酒酣，韦谓鲍曰：“乐妓数辈焉在，得不有携挈者
乎？”鲍生曰：“幸各无恙，然滞维扬日，连毙数驷。后乘既
阙，不果悉从，唯与梦兰小倩俱耳，亦可以佐欢笑。”顷
之，二双鬟抱胡琴方响而至，遂坐鲍生之左，纵丝击
金，响亮溪谷。酒阑，鲍谓韦曰：“出城得良马乎？”对曰：“予
春初塞游，自鄜坊历乌延，抵平夏，止灵武而回。部落
驵骏，获数匹，龙形凤颈，鹿胫凫膺，眼大足轻，脊平筋
密者，皆有之。”鲍抚掌大悦，乃停杯命烛，阅马数匹于
轩槛前，与向来夸诞，十未尽其八九。韦戏鲍曰：“能以
人换，任选殊尢。”鲍欲马之意颇切，密遣四弦，更衣盛
装，顷之而至，乃命奉酒。四弦献韦生歌一曲云：“白露
湿庭砌，皓月临前轩。此时去留恨，含思独无言。”又歌送鲍生酒云：“风觇荷珠难暂圆，多情信有短因缘。西
楼今夜三更月，还照离人泣断弦。”乃召御者牵紫叱
拨以酬之。